หลานสาวอายุสี่ขวบค่ะ เมื่อก่อนอยู่กับพ่อแม่ เป็นลูกคนเดียว เป็นเด็กอารมณ์ดี น่ารักชอบไปโรงเรียน พูดเก่ง พ่อแม่เสียชีวิตจากอุบัติเหตุมาสองเดือนกว่าค่ะ แกยังไม่รู้เรื่อง บอกแกว่าพ่อแม่ไปทำงานต่างจังหวัด แต่แกก็จะถามบ่อยๆว่าทำไมพ่อแม่ไม่กลับมา เริ่มเก็บตัว พูดน้อย เหม่อลอย ไม่ค่อยทานข้าว ไม่อยากไปโรงเรียน บางครั้งก็งอแง มีหงุดหงิดทำลายข้าวของบ้าง ตอนกลางคืนฝันร้ายบ่อยๆ ตอนนี้หลานมาอยู่ด้วยก็มีเวลาเลี้ยงเกือบทั้งวันนะคะ เลี้ยงเองแล้วก็มียายของแกช่วย พยายามเบี่ยงเบนความสนใจให้วาดรูป เล่นตุ๊กตา วิ่งเล่น แต่ทำได้ไม่นานเท่าไหร่ สักพักแกก็เบื่อ ไม่ได้ทำโทษเวลาแกดื้อแต่พยายามคุยด้วยเหตุผล แล้วก็นอนกอดตอนกลางคืนค่ะ มีคำแนะนำไหมคะ ควรจะทำอย่างไรเพิ่มบ้าง ควรบอกเด็กว่าอย่างไรดี, บอกความจริงเมื่อไหร่ ต้องรอโตกว่านี้ไหม, พวกอาชาบำบัดหรือสัตว์เลี้ยงบำบัดจะดีไหมคะ, น่าจะใช้เวลานานไหมคะกว่าจะหายหรือดีขึ้น ขอบมากค่ะ
repostสวัสดีค่ะ จากเหตุการณ์ดังกล่าวมานั้น เป็นเหตุการณ์ที่ใหญ่และมีผลกระทบต่อจิตใจเด็กได้มากหากเด็กทราบโดยปกติในเด็กเล็กๆ ในวัยดังกล่าวมา ที่ความคิดความเข้าใจยังไม่พัฒนาเพียงพอ มักไม่ได้ต้องการคำอธิบายที่ซับซ้อนมากมาย แต่สิ่งที่เด็กต้องการ คือ การปลอบโยน และความเข้าใจจากผู้ใหญ่ที่ใกล้ชิด ไม่จำเป็นต้องโกหกหรือปิดบังเด็ก ในเด็กวัยดังกล่าวอาจจะยังเข้าใจว่าความตายเป็นเรื่องที่ชั่วคราวและคิดว่าคนที่ตายไปจะกลับคืนย้อนกลับมามีชีวิตได้ อาจจะถามซ้ำๆว่าพ่อแม่จะกลับมาได้ไหม หรือเป็นความผิดของตนเองหรือเปล่า ซึ่งควรตอบคำถามอย่างตรงไปตรงมาในภาษาที่ง่ายๆที่สำคัญควรมีผู้ใหญ่ที่รักและดูแลเด็กอย่างใกล้ชนิด และคอยกระตุ้นพัฒนาการและส่งเสริมให้ไปในทางที่ดีอยู่เสมอ หากคิดว่าปัญหานั้นใหญ่เกินแก้ แนะนำปรึกษาจิตแพทย์ที่รพ.ใกล้บ้านอีกครั้ง ขอเป็นกำลังใจให้ค่ะ